
ROZSUDOK V MENE SLOVENSKEJ REPUBLIKY Okresný súd Rimavská Sobota sudkyňou JUDr. Miroslavou Kvetkovou v právnej veci žalobcu: BENCONT FINANCE, a.s., IČO: 47 967 692, sídlom Bratislava, Vajnorská 100/A, zast. KOVAL & spol., advokátska kancelária, s.r.o., IČO: 36 648 892, sídlom Banská Bystrica, Komenského 3 proti žalovanému: A. B., nar. XX.XX.XXXX, trvale bytom C. XX o zaplatenie 925,51 eur s prísl. takto rozhodol: I. Žalovaný j e p o v i n n ý zaplatiť žalobcovi sumu 525,12 eur spolu s úrokom z omeškania vo výške 5 % ročne zo sumy 525,12 eur od 19.01.2024 do zaplatenia, všetko do 3 dní odo dňa právoplatnosti tohto rozsudku. II. Súd vo zvyšnej časti žalobu z a m i e t a . III. Žalobca m á nárok voči žalovanému na náhradu trov konania v rozsahu 13,48 %. odôvodnenie: 1. Žalobca podal dňa 19.04.2026 na tunajší súd žalobu, ktorou sa voči žalovanému domáhal zaplatenia sumy 925,51 eur (dlžnej istiny 875,54 € a dlžných úrokov 49,97 €) s úrokmi z omeškania. Žalobu odôvodnil tým, že spoločnosť Zinc Euro, a.s., IČO: 47 918 551 a investor uzatvorili zmluvu - Rámcová zmluva investor, predmetom ktorej bol záväzok Zinc Euro, a.s. vyhľadávať pre investora dlžníkov a obstarať v mene a na účet investora uzatvorenie zmluvy o pôžičke s dlžníkom. Súčasťou zmluvy bolo aj splnomocnenie investora pre Zinc Euro, a.s., aby v jeho mene a na jeho účet uzatvorila zmluvu o pôžičke a na vyhlásenie okamžitej splatnosti pôžičky. Medzi Zinc Euro, a.s. a žalovaným bola uzatvorená Rámcová zmluva – dlžník, predmetom ktorej bol záväzok Zinc Euro, a.s. vyhľadávať pre žalovaného investorov a obstarať v mene a na účet žalovaného uzatvorenie zmluvy o pôžičke s investorom. Súčasťou zmluvy bolo aj splnomocnenie žalovaného pre Zinc Euro, a.s., aby v jeho mene a na jeho účet uzatvorila zmluvu o pôžičke podľa záväznej žiadosti o pôžičku. Na základe záväznej žiadosti o pôžičku a rámcových zmlúv bola medzi investorom a žalovaným uzatvorená zmluva o pôžičke, predmetom ktorej bol záväzok veriteľa poskytnúť dlžníkovi peňažné prostriedky a záväzok dlžníka peňažné prostriedky spolu s dohodnutým úrokom vrátiť investorovi v mesačných splátkach. Zmluvné strany sú z dôvodu zjednodušenia administrácie a komunikácie na diaľku označené identifikačnými kódmi. Prehľad poskytnutej pôžičky: Investor D. B. s ID kódom 4WBQLVRWD236 poskytol pôžičku 1.000,- eur s ÚS 10 % p.a., ktorej nesplatená istina je 875,54 eur a dlžný úrok 49,97 eur. Žalovanému bola poskytnutá pôžička medzi dvoma fyzickými osobami nepodnikateľským spôsobom, tzv. peer to peer spôsobom, ako jedným z viacerých druhov kolektívneho financovania. Ide o pôžičku nebankového charakteru, kde poskytovateľmi úveru sú fyzické osoby. Na takýto spôsob uzatvárania zmlúv sa nevzťahujú ustanovenia o spotrebiteľských zmluvách podľa § 52 a nasl. Občianskeho zákonníka. Listom zo dňa 02.01.2024 investor prostredníctvom Zinc Euro, a.s. pristúpil k vyhláseniu okamžitej splatnosti pôžičky z dôvodu nesplácania splátok žalovaným riadne a včas. Po vyhlásení okamžitej splatnosti nesplatil žalovaný
pôžičku ani len čiastočne napriek písomnej výzve. Investor uzavrel s BENCONT INVESTMENTS, s.r.o., IČO: 36 432 105 zmluvu o postúpení pohľadávok, na základe ktorej investor postúpil predmetnú pohľadávku na spoločnosť BENCONT INVESTMENTS, s.r.o.. Spoločnosť BENCONT INVESTMENTS, s.r.o. prešla s účinnosťou od 12.07.2024 premenou podľa zákona č. 309/2023 Z.z., časť spoločnosti sa odštiepila do novozaloženej spoločnosti BENCONT INVESTMENTS POHĽADÁVKY, s.r.o., ktorá sa následne zlúčila so žalobcom. Na základe uvedenej premeny všetky práva a povinnosti BENCONT INVESTMENTS, s.r.o. súvisiace s predmetnou pohľadávkou prešli na žalobcu. 2. Na výzvu súdu žalobca uviedol, že žalovaný zaplatil spolu 474,88 eur. Úrady žalovaného boli spoločnosťou Zinc Euro, a.s. započítané na úhradu istiny spolu 124,46 eur, úrokov spolu 103,28 eur, poplatku spolu 154,02 eur, poplatku za upomienku spolu 6,- eur a vstupného poplatku spolu 87,12 eur. 3. Žalovanému bola žaloba s výzvou na vyjadrenie sa riadne doručená, žalovaný sa k žalobe nevyjadril. 4. Podľa § 177 ods. 2 písm. a) zákona č. 160/2015 Z. z. Civilného sporového poriadku v platnom znení (ďalej len CSP alebo Civilný sporový poriadok) pojednávanie nie je potrebné nariaďovať, ak ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 2.000,- eur. Žalobca sa v predmetnej veci domáha zaplatenia sumy 925,51 eur, čo je menej ako 2.000,- eur, ide o otázku jednoduchého právneho posúdenia veci a skutkové tvrdenia strán nie sú sporné. Preto súd vo veci rozhodol bez nariadenia pojednávania v súlade s § 177 Civilného sporového poriadku. 5. Súd vo veci vykonal dokazovanie prečítaním listinných dôkazov - rámcovej zmluvy investor zo dňa 03.03.2020, príkaznej zmluvy zo dňa 03.03.2020, rámcovej zmluvy dlžník zo dňa 06.09.2017, záväznej žiadosti o pôžičku zo dňa 16.02.2022, zmluvy o pôžičke č. 2022004403 zo dňa 17.02.2022, informačných povinností predávajúceho (poskytovateľa služieb), oznámenia o vyhlásení okamžitej splatnosti pôžičky zo dňa 02.01.2024, poštového podacieho hárku, kópie vrátenej poštovej zásielky, zmluvy o postúpení pohľadávok zo dňa 10.01.2024 s prílohou, oznámení o postúpení pohľadávky zo dňa 11.01.2024, kópie vrátenej poštovej zásielky, notárskej zápisnice A. E. C. N XX/XXXX, Mz 15656/2024, NCRIs 16107/2024 zo dňa 22.05.2024, zakladateľskej listiny spoločnosti BENCONT INVESTMENTS POHĽADÁVKY, s.r.o., výzvy na zaplatenie zo dňa 04.05.2024, poštového podacieho hárku, ako aj oboznámením sa s celým obsahom spisu. Vykonanie iných dôkazov nebolo navrhnuté. Na základe takto vykonaného dokazovania súd zistil nasledovný skutkový stav: 6. Dňa 03.03.2020 uzavrela spoločnosť Zinc Euro, a.s., IČO: 47 918 551 s F. D. B., nar. XX.XX.XXXX ako investorom (identifikačný kód: 4WBQLVRWD236) rámcovú zmluvu investor. Na základe rámcovej zmluvy investor sa spoločnosť Zinc Euro, a.s. zaviazala vyhľadávať pre investora dlžníkov a obstarať v mene a na účet investora uzatvorenie zmluvy o pôžičke s dlžníkom za podmienok stanovených v zmluve. Podľa zmluvy investor je oprávnený investovať ním ľubovoľne určenú sumu peňažných prostriedkov, dáva spoločnosti záväzný pokyn na investovanie tak, že si vyberá výšku investície, dobu investovania, požadovanú úrokovú sadzbu budúcich pôžičiek a požadovanú splatnosť budúcich pôžičiek. Investor splnomocňuje spoločnosť, aby uzatvorila v jeho mene a na jeho účet podľa záväzného pokynu investovať s neurčitým počtom dlžníkov zmluvy o pôžičke tak, aby celková suma určená investorom (investícia) bola na základe procesu výberu pôžičiek poskytnutá jednotlivým dlžníkom prostredníctvom zmlúv o pôžičke takým spôsobom, aby doba splatnosti jednotlivých pôžičiek sa rovnala investorom stanovenej doby investovania a úroková sadzba a doba splatnosti na zmluvách o pôžičke sa rovnala úrokovej sadzbe a dobe splatnosti stanovenej investorom. Zmluvné strany zmluvy o pôžičke vystupujú navzájom výlučne pod identifikačným kódom, pričom spoločnosť zodpovedá za to, že identita dlžníkov bola pred uzatvorením zmluvy o pôžičke hodnoverným spôsobom zistená. Investor vyhlasuje, že považuje identifikáciu jednotlivých dlžníkov určenú touto zmluvou za určitú a jemu zrozumiteľnú. Spoločnosť sa zaväzuje chrániť a uchovávať v utajení identitu a osobné údaje investora v rámci plnenia záväzkov vyplývajúcich zo zmluvy o pôžičke. Investor prehlasuje súhlas, že v prípade riadneho a včasného neplnenia záväzkov dlžníka zo zmluvy o pôžičke a/alebo pre prípad súdneho konania vo veci týkajúcej sa zmluvy o pôžičke bude jeho totožnosť, ako aj totožnosť dlžníka zo strany spoločnosti stranám o pôžičke na výzvu oprávnenej osoby oznámená. Investor súhlasí, že jeho identita môže byť prípade potreby oznámená príslušnému orgánu verejnej moci v rozsahu stanovenom v osobitnom právnom predpise.
V prípade, ak na základe procesu výberu pôžičiek dôjde k stretnutiu investície a pôžičky a ak dlžník podal prostredníctvom spoločnosti investorovi návrh na uzavretie zmluvy o pôžičke, akceptovaním návrhu na uzavretie zmluvy o pôžičke investorom sa stáva zmluva o pôžičke platnou. V prípade, ak sa dlžník dostane do omeškania s plnením svojich splatných záväzkov vyplývajúcich zo zmluvy o pôžičke (splátky pôžičky alebo jej časti) je spoločnosť oprávnená v mene a na účet investora vyhlásiť okamžitú splatnosť pôžičky za podmienok a spôsobom dojednaných v zmluve o pôžičke. V prípade, ak sa dlžník dostane do omeškania s plnením svojich splatných záväzkov vyplývajúcich zo zmluvy o pôžičke, v čoho dôsledku dôjde k vyhláseniu okamžitej splatnosti pôžičky, bude investor oprávnený vymáhať pohľadávku zo zmluvy o pôžičke samostatne, postúpiť pohľadávku zo zmluvy o pôžičke zmluvou o postúpení pohľadávok, ktorú sa zaväzuje uzatvoriť so spoločnosťou ako postupníkom, ak v lehote 60 dní od vyhlásenia splatnosti pôžičky nedôjde k uvedenému postupu, vymáha spoločnosť pohľadávku v mene investora, ak v lehote 300 dní od vyhlásenia splatnosti pôžičky nedôjde k uvedenému postupu, zmluvné strany budú postupovať podľa osobitne uzatvoreného zmluvného vzťahu. Investor uzatvorením zmluvy splnomocňuje spoločnosť na: uzatváranie jednotlivých zmlúv o pôžičkách s vopred neurčitým počtom dlžníkov v mene a na účet investora a to podľa záväzného pokynu stanoveného investorom (záväzný pokyn na investovanie), ktorý investor udelí spoločnosti vždy pred každou jednotlivou investíciou; na vyhlásenie okamžitej splatnosti pôžičky poskytnutej zmluvou o pôžičke za podmienok stanovených v tejto zmluve; na vymáhanie pohľadávok zo zmluvy o pôžičke v mene a na účet investora. 7. Spoločnosť Zinc Euro, a.s., IČO: 47 918 551 ako príkazník uzatvorila dňa 03.03.2020 príkaznú zmluvu s príkazcom F. D. B., nar. XX.XX.XXXX, na základe ktorej sa spoločnosť Zinc Euro, a.s. zaväzuje v mene a na účet príkazcu ako veriteľa zo zmluvy o pôžičke postúpiť všetky pohľadávky na tretiu osobu v prípade, ak došlo k vyhláseniu okamžitej splatnosti pôžičky poskytnutej na základe zmluvy o pôžičke a nedošlo k uzatvoreniu zmluvy o postúpení pohľadávok medzi spoločnosť Zinc Euro, a.s. a príkazcom v zmluve dohodnutej lehote alebo k žiadosti príkazcu, že hodlá vymáhať pohľadávku samostatne. Podľa zmluvy je zmluva o pôžičke zmluva, na základe ktorej príkazca ako veriteľ poskytol za podmienok v nej uvedených peňažné prostriedky dlžníkovi a ten sa zaviazal poskytnuté peňažné prostriedky vrátiť, zaplatiť úroky a splniť ďalšie povinnosti vyplývajúce zo zmluvy o pôžičke a pohľadávkou je akýkoľvek splatný záväzok dlžníka zo zmluvy o pôžičke vrátane nesplateného zostatku istiny pôžičky, jej príslušenstva a zmluvnej pokuty uplatnenej príkazcom ako veriteľom pre porušenie povinností dlžníka vyplývajúcich zo zmluvy o pôžičke. 8. Dňa 06.09.2017 uzatvorila spoločnosť Zinc Euro, a.s., IČO: 47 918 551 so žalovaným (identifikačný kód RKV239DZ425M) rámcovú zmluvu dlžník, na základe ktorej sa spoločnosť Zinc Euro, a.s. zaviazala vyhľadávať pre žalovaného investorov a obstarať v mene a na účet žalovaného uzatvorenie zmluvy o pôžičke s investorom za podmienok stanovených v zmluve, zároveň poskytnúť žalovanému iné služby za podmienok a spôsobom dojednaným v zmluve a to za odplatu za podmienok dojednaných v zmluve. Žalovaný uzatvorením zmluvy splnomocňuje spoločnosť Zinc Euro, a.s. na uzatváranie jednotlivých zmlúv o pôžičkách s investormi v mene a na účet žalovaného a to podľa záväzného pokynu stanoveného žalovaným, ktorý žalovaný udelí spoločnosti vždy pred každou jednotlivou žiadosťou o pôžičku. Podľa zmluvy je autorizačný kód spoločnosťou vygenerovaný číselný kód, ktorý spoločnosť zasiela dlžníkovi na ním zadané telefónne číslo, ktorý je dlžník povinný zadať pri vybranom druhu operácie. ZincÚrok je celkový súčet úrokových sadzieb, ktoré bude dlžník povinný zaplatiť jednotlivým investorom z jednotlivých zmlúv o pôžičke a celkový súčet jednotlivých poplatkov, ktoré je dlžník povinný zaplatiť spoločnosti za služby poskytované spoločnosťou podľa tejto zmluvy, vyjadrený ako ročné percento z celkovej výšky pôžičky požadovanej dlžníkom. ZincÚrok je vypočítavaný vždy individuálne ku konkrétnej záväznej žiadosti o pôžičku. ZincSplátka je pravidelná mesačná splátka, ktorú je povinný uhrádzať dlžník na účet, dohodnutá na základe záväznej žiadosti o pôžičku a následne uzatvorených jednotlivých zmlúv o pôžičke, ktorá je zložená zo splátok pôžičky a splátok poplatkov spoločnosti. Dlžník žiada o pôžičku, pričom si volí výšku požadovanej pôžičky a požadovanú dobu splatnosti pôžičky. Spoločnosť vypočíta na základe individuálneho posúdenia bonity dlžníka konkrétnu výšku Zincúroku. Zmluvné strany zmluvy o pôžičke vystupujú navzájom výlučne pod identifikačným kódom, pričom spoločnosť zodpovedá za to, že identita investorov bude pred uzatvorením zmluvy o pôžičke hodnoverným spôsobom zistená. Dlžník týmto vyhlasuje, že považuje identifikáciu jednotlivých investorov určenú touto zmluvou za určitú a jemu zrozumiteľnú. Dlžník prehlasuje súhlas, že v prípade riadneho a včasného neplnenia svojich záväzkov zo zmluvy o pôžičke a/alebo pre prípad súdneho
konania vo veci týkajúcej sa zmluvy o pôžičke bude jeho totožnosť, ako aj totožnosť investora zo strany spoločnosti stranám o pôžičke na výzvu oprávnenej osoby oznámená. V prípade, ak na základe záväznej žiadosti o pôžičku a procesu výberu pôžičiek dôjde k stretnutiu dopytu pôžičky s ponukou investície, spoločnosť je povinná v mene a na účet dlžníka uzatvoriť s neurčitým počtom investorov zmluvy o pôžičkách. Jednotlivé zmluvy o pôžičke sú uzatvorené momentom stretnutia ponuky investície a dopytu pôžičky prostredníctvom procesu výbory pôžičiek. Podľa čl. 9 zmluvy zmluvné strany sa dohodli, že žalovaný je povinný za služby poskytované spoločnosťou Zinc Euro, a.s. uhrádzať nasledovné poplatky: 1. Výška poplatku spoločnosti pri jednotlivej pôžičke je priamo závislá od výšky úroku požadovaného zo strany investora a to tak, že predstavuje rozdiel medzi výškou ZincÚroku požadovaného dlžníkom a výškou úroku požadovaného zo strany investora. Navrhovanú výšku poplatku oznámi spoločnosť dlžníkovi vždy vopred pri konkrétnej žiadosti o pôžičku. 2. Dlžník je povinný zaplatiť spoločnosti: (i) poplatok za upomienku vo výške 6 €, ktorá mu bude zo strany spoločnosti expedovaná v prípade, ak sa dostane do omeškania s plnením svojho peňažného záväzku vyplývajúceho z konkrétnej zmluvy o pôžičke v prípade, ak ani do siedmich dní po dni splatnosti splátky si nesplní svoje záväzky zo zmluvy o pôžičke riadne a včas. (ii) poplatok za spracovanie predčasného splatenia jednotlivých pôžičiek vo výške 5 % zo sumy predčasne splatenej pôžičky. (iii) skutočne vynaložené náklady spojené s vymáhaním pohľadávky investora, ktorú v mene a na účet investora vymáha spoločnosť alebo ňou poverená tretia osoba a pohľadávky spoločnosti titulom dlžných poplatkov, najviac však sumu vo výške 120,- € z jednotlivej záväznej žiadosti o pôžičku. 9. Dňa 16.02.2022 dal žalovaný spoločnosti Zinc Euro, a.s. záväznú žiadosť o pôžičku vo výške 1.000,eur s dobou splácania 60 mesiacov, výškou splátky 34,23 eur a ZincÚrokom 38,5 % ročne. 10. Investor ako veriteľ v zmluve identifikovaný len identifikačným kódom 4WBQLVRWD236 a žalovaný ako dlžník v zmluve identifikovaný len identifikačným kódom RKV239DZ425M uzavreli dňa 17.02.2022 zmluvu o pôžičke č. 2022004403. Zmluvu za veriteľa i dlžníka uzavrela spoločnosť Zinc Euro, a.s., IČO: 47 918 551 v ich mene a na ich účet ako ich zástupca na základe uzavretej rámcovej zmluvy investor a rámcovej zmluvy dlžník. Podľa zmluvy veriteľ je oprávnený žiadať od dlžníka zaplatenie celej pôžičky (zostávajúcej nesplatnej istiny), ktorá sa stane okamžite splatnou (vyhlásiť okamžitú splatnosť pôžičky), ak je dlžník v omeškaní s úhradou niektorej splátky alebo jej časti a to do splatnosti najbližšej nasledujúcej splátky. Zmluvné strany prehlasujú, že identifikáciu určenú touto zmluvou spôsobom uvedeným v záhlaví zmluvy považujú za určitú a zrozumiteľnú. Veriteľ sa zaväzuje poskytnúť dlžníkovi peňažné prostriedky vo výške a spôsobom dojednaným v zmluve a dlžník sa zaväzuje peňažné prostriedky vo forme pôžičky veriteľovi vrátiť, zaplatiť úroky a splniť iné povinnosti vyplývajúce z tejto zmluvy. Zmluvné strany v zmluve o pôžičke dohodli na nasledovných podmienkach pôžičky: výška pôžičky 1.000,- €, úroková sadzba 10 % p.a. odo dňa poskytnutia pôžičky do dňa splatnosti 6. splátky a 9,16 % p.a. odo dňa nasledujúceho po dni splatnosti 6. splátky do zaplatenia, počet mesačných splátok 60, výška 1. - 6. splátky 7,97 €, výška 7. – poslednej splátky 22,49 €, splatnosť prvej mesačnej splátky 22.03.2022, lehota splatnosti (termín poslednej splátky) 22.02.2027, splatnosť jednotlivých splátok 22. deň v mesiaci, VS 2000183200. 11. Podľa nepopretého skutkového tvrdenia žalobcu poskytol investor žalovanému peňažné prostriedky vo výške 1.000,- eur. 12. Podľa nepopretého skutkového tvrdenia žalobcu žalovaný zaplatil spoločnosti Zinc Euro, a.s. spolu 474,88 eur. Úrady žalovaného boli spoločnosťou Zinc Euro, a.s. započítané na úhradu istiny spolu 124,46 eur, úrokov spolu 103,28 eur, poplatku spolu 154,02 eur, poplatku za upomienku spolu 6,eur a vstupného poplatku spolu 87,12 eur. 13. Listom zo dňa 02.01.2024 investor v zastúpení spoločnosťou Zinc Euro, a.s. pre splátky pôžičky splatné dňa 22.12.2023 v súlade s bodom 3.4 zmluvy o pôžičke v nadväznosti na § 565 Občianskeho zákonníka vyhlásil okamžitú splatnosť pôžičky. Podľa oznámenia v poslednej výzve pred vyhlásením splatnosti pôžičky vyzval žalovaného na doplatenie omeškaných splátok a zároveň ho upozornili na stratu možnosti splácať pôžičku formou mesačných splátok. Dlh žalovaného zo zmluvy o pôžičke 2022004403 sa stal ku dňu 02.01.2024 splatným v celom rozsahu naraz. Istina v celkovej výške 875,54 eur sa bude ďalej úročiť zákonným úrokom z omeškania odo dňa vyhlásenia okamžitej splatnosti pôžičky až do jej úplného zaplatenia. Žalovaného žiada uhradiť dlh najneskôr v lehote 5 dní odo dňa doručenia
tohto oznámenia. Žalovanému bola zásielka zaslaná poštou 03.01.2024, bola uložená dňa 05.01.2024 na 8 dní, následne sa ako neprevzatá vrátila odosielateľovi. 14. Dňa 10.01.2024 uzatvoril postupca F. D. B. s ID kódom 4WBQLVRWD236, zastúpený spoločnosťou Zinc Euro, a.s., IČO: 47 918 551, so spoločnosťou BENCONT INVESTMENTS, s.r.o., IČO: 36 432 105 ako postupníkom zmluvu o postúpení pohľadávok, na základe ktorej postupca postúpil na postupníka pohľadávku zo zmluvy o pôžičke vo výške 875,54 € s príslušenstvom a všetkými právami s ňou spojenými. Postúpenie pohľadávky bolo žalovanému oznámené listom zo dňa 11.01.2024, ktorý mu bol zaslaný poštou. 15. Na základe premeny obchodnej spoločnosti BENCONT INVESTMENTS, s.r.o., IČO: 36 432 105 bola odštiepená časť imania pôvodného žalobcu vrátane predmetnej pohľadávky do novozaloženej spoločnosti BENCONT INVESTMENTS POHĽADÁVKY, s.r.o., IČO: 56 337 931, ktorá sa následne zlúčila so žalobcom. 16. Listom zo dňa 14.05.2024 vyzval žalobca žalovaného na zaplatenie zostatku pohľadávky zo zmluvy o pôžičke VS 2000183200 ku dňu 14.05.2024 vo výške 951,22 eur a trov právneho zastúpenia do 5 kalendárnych dní odo dňa doručenia výzvy. List bol žalovanému zaslaný poštou dňa 16.05.2024. 17. Na základe takto zisteného skutkového stavu súd vec nasledovne právne posúdil: 18. Podľa § 657 a § 658 zákona č. 40/1964 Zb. Občianskeho zákonníka v platnom znení (ďalej len O.z. alebo Občiansky zákonník) zmluvou o pôžičke prenecháva veriteľ dlžníkovi veci určené podľa druhu, najmä peniaze, a dlžník sa zaväzuje vrátiť po uplynutí dohodnutej doby veci rovnakého druhu. Pri peňažnej pôžičke možno dohodnúť úroky. Pri nepeňažnej pôžičke možno dojednať namiesto úrokov plnenie primeraného väčšieho množstva alebo vecí lepšej akosti, spravidla toho istého druhu. 19. Podľa § 22 O.z. zástupcom je ten, kto je oprávnený konať za iného v jeho mene. Zo zastúpenia vznikajú práva a povinnosti priamo zastúpenému. Zastupovať iného nemôže ten, kto sám nie je spôsobilý na právny úkon, o ktorý ide, ani ten, záujmy ktorého sú v rozpore so záujmami zastúpeného. 20. Podľa § 31 ods. 1 O.z. pri právnom úkone sa možno dať zastúpiť fyzickou alebo právnickou osobou. Splnomocniteľ udelí za týmto účelom plnomocenstvo splnomocnencovi, v ktorom sa musí uviesť rozsah splnomocnencovho oprávnenia. 21. Podľa § 32 ods. 2 O.z. ak splnomocnenec koná v mene splnomocniteľa v medziach oprávnenia zastupovať, vzniknú tým práva a povinnosti priamo splnomocniteľovi. Pokyny dané splnomocnencovi, ktoré nevyplývajú z plnomocenstva, nemajú vplyv na právne účinky konania, ibaže by boli známe osobám, voči ktorým splnomocnenec konal. 22. Podľa § 34 O.z. právny úkon je prejav vôle smerujúci najmä k vzniku, zmene alebo zániku tých práv alebo povinností, ktoré právne predpisy s takýmto prejavom spájajú. 23. Podľa § 37 – 39 O.z. právny úkon sa musí urobiť slobodne a vážne, určite a zrozumiteľne; inak je neplatný. Právny úkon, ktorého predmetom je plnenie nemožné, je neplatný. Právny úkon nie je neplatný pre chyby v písaní a počítaní, ak je jeho význam nepochybný. Neplatný je právny úkon, pokiaľ ten, kto ho urobil, nemá spôsobilosť na právne úkony. Takisto je neplatný právny úkon osoby konajúcej v duševnej poruche, ktorá ju robí na tento právny úkon neschopnou. Neplatný je právny úkon, ktorý svojím obsahom alebo účelom odporuje zákonu alebo ho obchádza alebo sa prieči dobrým mravom. 24. Podľa § 51 O.z. účastníci môžu uzavrieť i takú zmluvu, ktorá nie je osobitne upravená; zmluva však nesmie odporovať obsahu alebo účelu tohto zákona. 25. Podľa § 52 O.z. spotrebiteľskou zmluvou je každá zmluva bez ohľadu na právnu formu, ktorú uzatvára obchodník so spotrebiteľom. Ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých
obsahom alebo účelom je obchádzanie tohto ustanovenia, sú neplatné. Na všetky právne vzťahy, ktorých účastníkom je spotrebiteľ, sa vždy prednostne použijú ustanovenia Občianskeho zákonníka, aj keď by sa inak mali použiť normy obchodného práva. Obchodníkom je osoba, ktorá v súvislosti so spotrebiteľskou zmluvou, z nej vyplývajúcim záväzkom alebo pri obchodnej praktike koná v rámci svojej podnikateľskej činnosti alebo povolania, a to aj prostredníctvom inej osoby, ktorá koná v jej mene alebo na jej účet. Spotrebiteľom je fyzická osoba, ktorá v súvislosti so spotrebiteľskou zmluvou, z nej vyplývajúcim záväzkom alebo pri obchodnej praktike nekoná v rámci svojej podnikateľskej činnosti alebo povolania. 26. Podľa § 457 a § 456 O.z. ak je zmluva neplatná alebo ak bola zrušená, je každý z účastníkov povinný vrátiť druhému všetko, čo podľa nej dostal. Predmet bezdôvodného obohatenia sa musí vydať tomu, na úkor koho sa získal. Ak toho, na úkor koho sa získal, nemožno zistiť, musí sa vydať štátu. 27. Podľa § 563 O.z. ak čas splnenia nie je dohodnutý, ustanovený právnym predpisom alebo určený v rozhodnutí, je dlžník povinný splniť dlh prvého dňa po tom, čo ho o plnenie veriteľ požiadal. 28. Na základe vykonaného dokazovania mal súd za preukázané, že spoločnosť Zinc Euro, a.s. je prevádzkovateľom internetového portálu, prostredníctvom ktorého dochádza k procesu výberu pôžičiek poskytovaných investormi dlžníkom. Spoločnosť Zinc Euro, a.s. uzavrela s investorom zmluvu, na základe ktorej sa zaviazala pre neho vyhľadávať dlžníkov a obstarať v jeho mene a na jeho účet uzatvorenie zmlúv o pôžičke za nimi určených podmienok na základe splnomocnenia uvedeného v zmluve a so žalovaným uzavrela zmluvu, na základe ktorej sa zaviazala vyhľadávať pre neho investorov a obstarať v jeho mene a na jeho účet uzatvorenie zmluvy o pôžičke s investorom podľa jeho záväzného pokynu a to na základe splnomocnenia uvedeného v zmluve. Žalovaný sa zaviazal uhradiť spoločnosti odplatu. Následne investor uzavrel so žalovaným zmluvu o pôžičke, pričom všetky zmluvné strany konali pri uzavretí zmluvy v zastúpení spoločnosťou Zinc Euro, a.s.. 29. Záväzkový vzťah medzi žalovaným a investorom nie je možné posudzovať izolovane, ale vo vzájomných súvislostiach - ako k jeho vzniku došlo, pri súčasnom posúdení súvisiacich zmlúv uzavretých so spoločnosťou Zinc Euro, a.s.. Ide o vzťahy, ktoré vznikli na základe tzv. crowdfundingu (hromadného financovania), čo sú alternatívne finančné nástroje, spôsoby financovania s využitím internetovej platformy, ktorými možno financovať najrôznejšie neziskové či podnikateľské aktivity, často založené na získaní menších čiastok finančných prostriedkov od väčšieho počtu investorov. Vo vzťahoch crowdfundingu vystupujú tri subjekty, majiteľ projektu (dlžník), investor a subjekt prevádzkujúci internetovú platformu. Vzťahy medzi subjektami závisia od viacerých prvkov v závislosti od konkrétneho modelu financovania. Crowfunding totiž existuje v rôznych formách: crowfunding bez protiplnenia (formou daru) i s protiplnením, model založený na odmene (investor získa nefinančnú odmenu napr. vo forme výrobku alebo služby), objednávkový model, požičiavanie – sem spadá i poskytovanie pôžičiek peer to peer, t.j. ľudia ľuďom (investori skupinovo a s úrokom požičiavajú majiteľom projektu finančné prostriedky zväčša na podnikateľské projekty, ale môže ísť i o požičiavanie medzi subjektami mimo podnikateľských aktivít či výkonu podnikania), investičný, resp. podielový crowdfunding (investori investujú do vlastného kapitálu spoločnosti majiteľa projektu, stávajú sa spolumajiteľmi napr. nadobudnutím cenných papierov), hybridné, kombinované modely. Pokiaľ ide o právnu reguláciu hromadného financovania, nariadenie Európskeho parlamentu a Rady EÚ č. 2020/1503 z 07.10.2020 o európskych poskytovateľoch služieb hromadného financovania pre podnikanie upravuje požiadavky na poskytovanie služieb hromadného financovania, udeľovanie povolení poskytovateľom, dohľad nad nimi, či prevádzku platforiem. Toto nariadenie sa týka služieb hromadného financovania pre podnikanie a neaplikuje sa v prípadoch, ak majiteľ projektu (dlžník) je spotrebiteľom. Službami hromadného financovania vo vzťahu k spotrebiteľom sa zaoberá smernica Európskeho parlamentu a Rady EÚ č. 2023/2225 o zmluvách o spotrebiteľskom úvere (netýka sa zmlúv o úvere existujúcich k 20.11.2026). Slovenský právny poriadok poskytovanie služieb hromadného financovania komplexne neupravuje, reguluje niektoré aspekty hromadného financovania napr. v zákone o cenných papieroch či v zákone o finančnom sprostredkovaní a finančnom poradenstve. 30. Predmetná zmluva o pôžičke (uzavretá pred 20.11.2026) nespĺňa zákonné podmienky na to, aby bola podľa právnej úpravy Slovenskej republiky (i za aplikácie eurokonformného výkladu) posudzovaná ako spotrebiteľská, resp. ako zmluva o spotrebiteľskom úvere, nakoľko chýba podmienka, že zmluvnou stranou je dodávateľ - osoba, ktorá pri uzatváraní a plnení spotrebiteľskej zmluvy koná
v rámci predmetu svojej obchodnej alebo inej podnikateľskej činnosti, preto nemožno na ňu aplikovať ustanovenia o spotrebiteľských zmluvách a o spotrebiteľských úveroch. To konštatoval i Najvyšší súd Slovenskej republiky v rozhodnutí sp. zn. 2Ndc/11/2018 zo dňa 31.01.2019 pri posudzovaní obdobnej zmluvy uzavretej v rámci crowdfundingovej platformy. Preto súd na predmetnú zmluvu o pôžičke neaplikoval zákon o spotrebiteľských úveroch, ani ustanovenia Občianskeho zákonníka o spotrebiteľských zmluvách. Pokiaľ ale ide o zmluvy, ktoré boli uzavreté investorom alebo dlžníkom so spoločnosťou Zinc Euro, a.s., tieto sú spotrebiteľskými zmluvami, nakoľko ide o zmluvy, ktoré uzatvára spoločnosť Zinc Euro, a.s. v rámci svojej podnikateľskej činnosti ako dodávateľ so spotrebiteľmi. 31. Predmetný záväzkový vzťah je formou hromadného financovania a to poskytovaním pôžičiek peer to peer, t.j. ľudia ľuďom spoločnosťou Zinc Euro, a.s., pričom žalovaný pri uzavretí zmluvy o pôžičke nekonal v rámci podnikateľskej činnosti či výkonu povolania. K uzavretiu zmluvy o pôžičke medzi investorom a žalovaným došlo v zastúpení spoločnosťou Zinc Euro, a.s. - subjektom prevádzkujúcim internetovú crowdfundingovú platformu. Je nutné zdôrazniť, že spoločnosť Zinc Euro, a.s. nie je len subjektom vytvárajúcim priestor na uzatváranie zmlúv medzi investormi a dlžníkmi, ale je aktívnym subjektom realizujúcim väčšinu úkonov vo vzniknutých vzťahoch, všetko na základe vopred udelených plných mocí. Okrem toho, že prevádzkuje platformu, v rámci ktorej sa realizuje výber pôžičiek podľa požiadaviek zadaných investorom a dlžníkom, spoločnosť ako jediná pozná identitu investorov a dlžníka, ako zástupca zmluvných strán uzatvára v ich mene zmluvy o pôžičke, vykonáva správu pôžičiek, v prípade omeškania so splácaním pôžičky vyzýva dlžníka v mene investorov na plnenie, vyhlasuje v mene investorov zosplatnenie pôžičky a vyzýva na zaplatenie celého dlhu, robí v mene veriteľov právne úkony meniace osobu veriteľa - postúpenie zosplatnenej pohľadávky či už na seba alebo na tretiu osobu. 32. Na základe vykonaného dokazovania dospel súd k záveru, že predmetná zmluva o pôžičke, ktorú uzavrel žalovaný s investorom, je neplatná. Spoločnosť Zinc Euro, a.s. nemohla platne uzavrieť v mene žalovaného zmluvu o pôžičke s investorom – uzavretím zmluvy za žalovaného touto spoločnosťou nevznikli žalovanému žiadne zmluvné práva a povinnosti. V zmysle Občianskeho zákonníka zastupovať iného nemôže ten, záujmy ktorého sú v rozpore so záujmami zastúpeného. Pokiaľ spoločnosť Zinc Euro, a.s. na základe splnomocnenia od investora má po uzavretí zmluvy o pôžičke robiť za neho úkony smerujúce k zabezpečeniu plnenia – úhrady žalovaného sú realizované na účet spoločnosti, spoločnosť spravuje úver – sleduje, či si žalovaný plní svoje povinnosti riadne a včas a ak tomu tak nie je, robí kroky k tomu, aby bolo plnenie žalovaného vynútené – vyzýva ho na plnenie, vyhlasuje zosplatnenie úveru pre neplnenie, zastupuje investora pri vymáhaní, následne sa môže dostať do pozície samotného veriteľa postúpením, je možné konštatovať, že záujmy spoločnosti Zinc Euro, a.s. sú v rozpore so záujmami žalovaného. Najviac výrazný rozpor je pri právnych úkonoch sankčnej povahy, ktoré je spoločnosť splnomocnená robiť v mene investora vo vzťahu k žalovanému. Z tohto dôvodu je neprípustné, aby spoločnosť Zinc Euro, a.s. zastupovala žalovaného pri uzavretí zmluvy o pôžičke. 33. Keďže predmetná zmluva o pôžičke je neplatná, veriteľ sa nemôže domáhať od žalovaného žiadneho zmluvného plnenia. Uplatnené úroky zo zmluvy o pôžičke 49,97 eur preto veriteľovi nepatria. Veriteľ má ale v zmysle § 457 Občianskeho zákonníka právo na vydanie bezdôvodného obohatenia, teda aby mu žalovaný vrátil, čo mu na základe zmluvy poskytol. Veriteľ žalovanému poskytol peňažné prostriedky vo výške 1.000,- eur, pričom tieto z titulu bezdôvodného obohatenia bol žalovaný povinný vrátiť potom, ako ho veriteľ na ich vrátenie vyzval. Žalovaný bol veriteľom vyzvaný na zaplatenie dlžnej istiny listom zo dňa 02.01.2024 v lehote 5 dní odo dňa doručenia výzvy. Žalovaný mal zásielku uloženú na pošte do 13.01.2024, následne sa vrátila odosielateľovi. Výzva sa teda dostala do dispozičnej sféry žalovaného. Lehota na plnenie v zmysle výzvy plynula do 18.01.2024. Žalovaný bol teda povinný vrátiť poskytnuté peňažné prostriedky do 18.01.2024. Žalobca tvrdil, že dlžná istina predstavuje 875,54 eur, čo je ale v rozpore s vykonaným dokazovaním. Keďže zmluva o pôžičke nebola platne uzavretá, nebol žalovaný povinný zaplatiť veriteľovi úroky ani spoločnosti Zinc Euro, a.s. žiaden poplatok, nakoľko dojednaná odplata bola podmienená uzavretím zmluvy o pôžičke, k čomu platne nedošlo a výška poplatku je závislá od konkrétnych podmienok pôžičiek. Spoločnosť Zinc Euro, a.s. vzhľadom na absolútnu neplatnosť zmluvy o pôžičke nemohla úhrady žalovaného započítať na poplatky podľa rámcovej zmluvy dlžník ani na úroky zo zmluvy o pôžičke. Všetky úhrady žalovaného mali byť započítané na istinu. Žalovaný uhradil spolu 474,88 eur, dlžná suma tak predstavuje 525,12 eur, túto bol žalovaný povinný zaplatiť veriteľovi do 18.01.2024. Žalovaný si uvedenú povinnosť nesplnil. Na základe zmluvy o postúpení pohľadávok a následnej premeny spoločnosti sa stal aktívne vecne legitimovaným na uplatnenie a vymáhanie
poskytnutých finančných prostriedkov žalobca. Preto súd žalobu v časti o zaplatenie 525,12 eur považuje za dôvodnú. Vo zvyšnej časti nie je žaloba dôvodná. 34. Vzhľadom na uvedené súd rozhodol, že žalovaný je povinný zaplatiť žalobcovi sumu 525,12 eur a v časti o zaplatenie 400,39 eur súd žalobu zamietol. 35. Žalobca si uplatnil úroky z omeškania zo sumy 875,54 eur od 03.01.2024. Žalovaný nevrátil poskytnuté peňažné prostriedky na výzvu veriteľa riadne a včas, preto vzniklo žalobcovi, na ktorého prešla postúpením pohľadávka a všetky práva s ňou spojené, právo na úroky z omeškania zo sumy 525,12 eur v súlade s § 517 ods. 2 Občianskeho zákonníka a § 3 ods. 1 nariadenia Vlády SR č. 87/1995, t.j. vo výške o 5 percentuálnych bodov vyššej ako základná úroková sadzba Európskej centrálnej banky platná k prvému dňu omeškania. Zo sumy 350,42 eur žalobcovi úroky z omeškania nepatria. Žalovaný je v omeškaní so zaplatením sumy 525,12 eur od 19.01.2024. Základná úroková sadzba ECB k prvému dňu omeškania bola 4,5 % ročne, úroky z omeškania preto patria žalobcovi vo výške 9,5 % ročne. Žalobca si uplatnil úroky z omeškania v nižšej výške, preto mu boli priznané len v uplatnenej výške 5 % ročne. Žalobca si uplatnil úroky z omeškania od skoršieho dátumu 03.01.2024, teda aj za obdobie, v ktorom žalovaný nebol v omeškaní s plnením peňažného dlhu. Žalobcovi patria úroky z omeškania len od 19.01.2024. 36. Vzhľadom na uvedené boli žalobcovi priznané úroky z omeškania vo výške 5 % ročne zo sumy 525,12 eur od 19.01.2024 do zaplatenia. Vo zvyšnej časti uplatnených úrokov z omeškania súd žalobu zamietol. 37. O trovách konania súd rozhodol podľa § 255 ods. 2 Civilného sporového poriadku tak, že žalobcovi, ktorý mal vo veci úspech v prevažnej miere, priznal nárok na náhradu trov konania voči žalovanému v pomernej časti. Žalobca bol úspešný v časti ohľadne náhrady sumy 525,12 eur s príslušenstvom a žalovaný bol úspešný v časti ohľadne zaplatenia sumy 400,39 eur s príslušenstvom. Pomer úspechu strán sporu je 56,74 : 43,26, čistý úspech žalobcu je teda 13,48 %. Nárok na náhradu trov konania preto patrí žalobcovi voči žalovanému v rozsahu 13,48 %. O výške trov konania rozhodne po právoplatnosti tohto rozsudku vyšší súdny úradník. Poučenie: Proti tomuto rozsudku možno podať odvolanie do 15 dní odo dňa jeho doručenia na Okresnom súde Rimavská Sobota. V odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vyššie uvedenú vadu, ak táto vada mala vplyv na rozhodnutie vo veci samej.
Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Pokiaľ strana sporu podáva odvolanie v elektronickej podobe, adresátom je Okresný súd Rimavská Sobota. Pokiaľ strana sporu podáva odvolanie v listinnej podobe poštou alebo osobne v podateľni súdu, môže tak urobiť v sídle súdu na adrese Okresný súd Rimavská Sobota, Námestie M. Tompu 1, 979 14 Rimavská Sobota i na pracovisku súdu na adrese Okresný súd Rimavská Sobota, pracovisko Revúca, SNP 539/1, 050 01 Revúca. Pokiaľ strana sporu bude odvolanie podávať poštou alebo osobne do podateľne súdu, je vhodnejšie, aby ho doručila na Okresný súd Rimavská Sobota, pracovisko Revúca, SNP 539/1, 050 01 Revúca. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa Exekučného poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSRS:2026:6926201655.2 (dáta aktuálne k 10. 11. 2026). Záväzné je znenie zverejnené súdom.




